"החלטה זו הייתה מהקשות שקיבלתי בחיי המקצועיים ומאז הודעתי לראש העיר היא שוקדת, מזה מספר שבועות, על איתור המחליף, עליו נודיע בימים הקרובים ותיערך בהתאם חפיפה מסודרת"
הודעה דרמטית ומפתיעה הבוקר התקבלה מדוברות העירייה עם סיום תפקידה של מנכ"לית העירייה מירה מינס!
מינס החליפה את מתי חותה המנכ"ל היוצא לפני כשנה וחודשיים.
למינס רזומה מרשים ביותר כסגנית בכירה למנהל החברות הממשלתיות, במסגרתו ניהלה את יחידת הדירקטורים, וריכזה במהלך כהונתה את הטיפול בהליכי ההקמה והמיון של "נבחרות הדירקטורים", ממונה על החברות הביטחוניות וייצגה אותה בדיוני ה-OECD. בין תפקידיה הציבוריים שימשה כחברת נשיאות לשכת המסחר ת"א והמרכז, הקימה ושימשה כיו"ר "פורום נשים בקריירה ועסקים", חברה בוועד המנהל של עמותת "שיעור אחר". בעלת תואר שני במנהל עסקים, תואר שני במנהל חינוך, ותואר ראשון בחינוך, סוציולוגיה ואנתרופולוגיה, ובוגרת התכנית למדיניות ציבורית בהרווארד. בעברה ניהלה את בית הספר לשפות 'ברליץ'.
נציין, כי סיום תפקידה של מינס מצטרף לסיום תפקיד מהנדס ודוברת העיריה היוצאים. בשונה מהשניים האחרים סיום תפקיד מנכ"ל משמעותי מאוד שכן, זו המשרה הבכירה ביותר של הדרג המקצועי בעירייה כמס' 2 לאחר ראש הרשות.
לאתיקה נודע כי בכירים במערכת הפוליטית והמקצועית הרימו גבה על סיום התפקיד למרות שהם לא הופתעו. מזה זמן התרוצצו שמועות על האפשרות כי מינס שוקלת לסיים את תפקידה בעירייה.
הבוקר (יום א') התקבלה הודעה רשמית של העירייה על סיום תפקידה של המנכ"לית. עד שיצא מכרז ותאויש המשרה מינס תמשיך בעבודתה.
"לאחר תקופה אינטנסיבית ומאוד משמעותית עבורי, תקופה מרובת עשייה ואתגרים מקצועיים רבים, ביקשתי לפני מספר שבועות מראש העיר, גב' עליזה בלוך, לסיים את תפקידי כמנכ״לית העירייה.
חשוב לי להדגיש כי בתפקידי זה, נהניתי לעמוד לרשות תושבי העיר בית שמש, לנהל מקצועית וארגונית את העירייה ואת עובדיה, להוביל ולהיות שותפה לתהליכים רבים, אשר מובילה ראש העיר ושותפים להם חברי המועצה ועובדי העירייה הנפלאים והמסורים ורבים מתושבי העיר. תפקידי נעשה מחד, תוך התבססות על מה שנעשה בעיר מזה שנים רבות ומאידך בהובלת התחדשות ורוח חדשה של שינוי.
אני רואה בכל אחת ואחד מכם כ- 1500 עובדי העירייה, כשותפים לעשייה למען תושבי העיר.
חלקנו יחד תקופה בה חרטנו על דגלינו כעובדי עיריית בית שמש ערכים – מצוינות הארגון, אחריות מא׳ עד ת׳, יוזמה יום יומית ומשמעות, ושילוב כוחות והכל עם הפנים לתושב.
החלטה זו הייתה מהקשות שקיבלתי בחיי המקצועיים ומאז הודעתי לראש העיר היא שוקדת, מזה מספר שבועות, על איתור המחליף, עליו נודיע בימים הקרובים ותיערך בהתאם חפיפה מסודרת.
תודה אישית ומיוחדת לרה"ע על שקראה לי לדגל ונתנה בי אמון לאורך הדרך להיות שותפתה לעשייה ועל הזכות הגדולה לעבוד במחיצתה. הובלתה את העיר להיות 'עיר העתיד' של ישראל, מרשימה בכל קנה מידה ומתאפיינת במנהיגות ייחודית ולא מתפשרת, אשר בכל יום ובכל שעה מחפשת איך לעשות טוב לעיר ולתושביה, בכל תחום ותחום בחיי התושב״.
רה"ע עליזה בלוך: ״אני מודה למירה על העבודה המשותפת. מירה היא מנהלת איכותית עם אישיות יוצאת דופן. שילוב נדיר של חוכמה ורגישות. מירה ניהלה את העירייה ביד רמה ומקצועית, הובילה תהליכים ארוכי טווח למען העיר כולה הייתה שותפה אסטרטגית לכל מהלך בעיר תוך אחריות וסמכותיות. אני בטוחה שנדע להמשיך להשתמש בכישוריה בתוך העיר ואני שמחה שהיא נאותה לבקשתי להצטרף לוועדה המייעצת לרה"ע. אני מאחלת למירה המון הצלחה בדרכה החדשה״.
מצער מאוד כי מירה מינס מסיימת תפקידה כאישה מקצועית, אנושית ורגישה. נודה לה על עשייתה ונאחל לה הצלחה בהמשך דרכה!